Bolivie  Doch das hed sich denn uf ei Schlag gaendered. Ich bi alles ufegreist und bi guet ueber die bolivianisch Graenze cho (mit Hilf vo oepperem hani en riesigi Warteschlange uebersprunge) und da heds agfange, das Chaos. Ei Rummel uf de Strass, ich ha mi aso grad wieder muesse dragwoehne. Au d Bues sind klappriger und ide Abfahrtszite naemeds es ned so gnau. Ha es paar Taeg brucht und denn bini wieder i Alltag vo Suedamerika drigrutscht. Tupiza isch de erschti Ort gsi,  wunderschoen zum Wandere und per Zuefall hend de Jose und ich ues wieder troffe und hend denn grad s zweite choenne los. Mir sind go wandere und denn hemmer ues fuer en Tour entschiede, wo vo Tupiza bis Uyuni gaht dur d Salzwueschti. Die Tour hed sich i gwuessnige Sache als Reinfall entwickled, de Guide isch unmotiviert gsi, hed ues agloge und isch ned die richtig Route gfahre. Zu allem ane isch uese Jeep dauernd abglaege und mir sind stundelang im Nichts usse gsi am Warte. So hemmer schoeni Ort gar nie z gseh  uebercho doch s Wichtigschte, d Salzwueschti, das hemmer denn doch richtig choenne gnuesse. Es hed es Hotel gaeh, wo nur us Salz bestaht, de Bode, d Waend, Tisch und Stuehl. Es isch einzigartig gsi. Am Schluss vo de Tour hemmer nur welle 80% zahle. Es hed en riesige Striit gaeh und aber kei Loesig, bis Polizei hed muesse cho. Mir hend ues denn uf 85% choenne einige. Ich bi froh gsi, isch das alles dure gsi, es hed unglaublich viel Naerve brucht.  Vo Uyuni simmer grad witer uf Potosi, die Minestadt. Die  Stadt hed mer richtig gfalle und da simmer grad drue Taeg bliebe. Mir sind d Mine "Cerro Rico" go aluege mit voller Usrueschtig, wie d Minearbeiter und denn hemmer de Schreck vom Arbetsalltag vo dene Mineros gseh. Es isch eng, stockdunkel und nass gsi i dem Baerg und die Arbetsbedingige sind so unwuerdig aber fuer vieli gits kei anderi Loesig zum Ueberlebe. Es isch mer sehr noech gange. Mir hend de Arbeiter Gschaenkli mitbracht z.B. Zigarette, Alcohol, Coca-Blaetter und SPRAENGSTOFF. Fuer ca. 2Fr. hani doch  voll Spraengstoff poschtet. Alles legal, ich has nuemme gseh. Am Abig heds denn no es Faescht vo de Mineros gaeh und det hed jede so en Flaesche Schuumspray gha. Mir hend richtig Schlachte gha, da ich wiiss bin, bini no meh s Ziel gsi vo de Bolivianer, doch de Jose hed mi amigs geil mit Wasserballoen verteidigt. Pflotschnass simmer zrugg is Hostel, aber es isch luschtig gsi. Ja und mit viel Gedanke ueber die Mine simmer witers greist uf Sucre. Det hemmers eifach mal echli easy gno drue Taeg, hend koched im  Hostel mit viel Zwieble und Chnobli, so dass es d'Bakterie echli abtoetet hed i uesne Buech vom Aesse. Da hed ues immer echli de Durchfall plaged. Einisch simmer go jogge (ich muess mi echli vorbereite fuer de Huayna Potosi, siehe spoeter) und denn hemmer eifach choenne eis vo de hoechschte Gebauede ufeklaettere (es isch no im Rohbau gsi) und denn hemmer en super Sicht gha ueber ganz Sucre. Das isch geil gsi.  Nach Sucre bini uf Cochabamba ellei und det hani grad ned viel meh choenne mache, anstatt d  Stadt aluege. Die ganz Stadt hed gstreikt und alli Autos sind zmitzt uf de Strasse parkiert gsi. D Luet hend Fuessball gspilt, gaesse, mit Kinderwaege umegloffe oder ide Autos Zitig glaese. Ich bi ufem Hauptplatz gsi und bi mit Suedamerikaner am diskutiere gsi ueber Gott und die Welt. Eine vo dene hed doch voll de Hitler verehrt, voll krass. Meh hed gmerkt, dass alli Zit gha hend a dem Tag, es isch cool gsi, zum das beobachte.  Am naechste Tag isch zum Glueck de Streik fertig gsi und de Verkehr isch  wieder normal gloffe. Denn hani mi uf gmacht nach La Paz. D Busfahrt isch 12h gange, alles easy, bis mir id Stadt hend welle fahre. Mir sind ine wiitere Streik inecho und ploetzlich heds kloepft, Ping Taetsch Pum, Luet hend Stei uf uese Bus gruehrt und zwei Reihe vor mir isch en Stei dur d Schiibe gfloge und anere Frau sind d Glassplitter i d'Auge inegspickt. Mir hend ues alli abebueckt, es isch mer grad vorcho wie im Chrieg. Min Stei hed zum Glueck s Glas ned moege zerbraeche. Hei das isch krass gsi, de Stei  vo dere Frau hani grad i Sack ipackt als "Erinnerig an die Steinschlacht vo La Paz".  In La Paz hani denn einiges vor gha. De Jose isch mittlerwiele au uf La Paz cho und so hemmer zaeme Death Road gmacht. Das isch die gfoerlichschti Strass vo de Waelt. Was mir aber meh z schaffe gmacht hed, isch d Chaelti, mir sind fascht d Finger abgfrore vor Chaelti, mir sind 5h mitem Bike nur abebloched. Mega cool gsi. Das isch zuglich die letschti gmeinsami Taetigkeit gsi mitem Jose, so hemmer ues verabschieded.  Es isch en super Zit gsi. Denn bini ellei witer uf d Isla del Sol, en wundervolle Ort. Ich bi det de ganz Tag go wandere, und das uf 4000 Meter ueber Meer. Das isch grad en gueti Vorbereitig gsi fuer de Ufstieg vom Huayna Potosi (6088m). Das hani denn au grad i Agriff gno nach de Isla del Sol. Zwei Taeg hemmer brucht und gschlafe hemmer uf 5130m imene Refugio. Die zwei Taeg wirdi ned so schnell vergaesse. Es isch ultrastraeng gsi. De erschti Tag simmer mit Vollgepaeck drue Stund steil ufegloffe und hend denn  i dem chalte Refuge gschlafe. Denn am Abig am Saechsi simmer go schlafe aber ich ha keis Aug zuetah. Am Morge am Eis hemmer denn afe laufe. Es hed alles Schnee gha und mir sind mit Stiegiise und Pickel ufekrabsled und am Schluss isch es so steil gsi, dass mer hend muesse chlaettere. Es isch uf beide Siite steil abegange, aso nuet fuer Persone mit Hoeheangst. Woni dobe acho bin, isch es eifach nur unglaublich z geil gsi das Gfuehl. Und s Coole isch gsi, dassi dasmal ned so Problem gha han mit de Hoechi, ha  kei Kopfweh gha nur bim schnellere Laufe isch mer amigs schlaecht worde. Ich bi echli stolz gsi, dassis jetzt doch gschafft han, en 6000er z bestiege.  Nach dene Gluecksgfuehl isch denn en Paechswaelle cho. Zrugg in La Paz hani mi uf de Waeg uf Oruro gmacht zum de beruehmti Carnaval zgseh. Doch woni ha welle go luege, bini ine Maenschemaengi inegrate und ploetzlich hani nuet meh gseh. Sie hend mer Schuum id Auge gspruetzt, und zur gliche Zit hends mer Kamera us de Jagge klaut. Ich has grad realisiert,  dassi viel Foeteli verlore han, doch die Uebeltaeter sind schnell usem Staub verschwunde. Ha no versuecht dur anderi Luet mini Chlauers zfinde, aber das isch wie en Nadle im Heuhuufe gsi. Es hed mi so unglaublich agschisse, dassi nuet meh ha welle wuesse vom Carnaval und bin denn am Abig hei. D Problem sind witergange am naechschte Tag. Ha welle mitere Norwegerin s Gfaengnis San Pedro go aluege. Die Besichtigunge sind inoffiziell, so hemmer muesse luege, wie mir zu dem choemed. Da spricht ues ploetzlich en  Frau ah, mir zahled im Vorus und mir hend schlussaendlich glich ned choenne gah, die Frau isch niemeh uftaucht. Tschuess Gaeld, mir hend zwar gwuesst, dass es es Risiko isch und es isch prompt schief usecho. Ja und so isch es wiitergange mitem Schlamassel will am naechschte Tag hani welle uf Polizei go en Verluschtuswies hole fuer Kamera, aber die sind zfuuhl gsi, ha en Halbstund mit dene gstritte, aber es hed nuet gnuetzt.  So sind die letschte Taeg in Bolivia echli de Bach ab, aber so Sache ghoered  halt au dezue.    Jetzt bini zrugg in Quito nacheme Zwueschestopp in Lima, woni alti Kollege wieder troffe han und mir hend grad en Freinacht gmacht. Da in Quito isch alles immer no bim Alte und mir bliebed no zwei Taeg und denn chumi hei. Ich ha unglaublich viel Erinnrige vo dem Jahr, es chunt mir vor, als waer ich viel laenger waeg gsi als es Jahr. Jede Tag isch anderscht gsi und meh hed immer wieder neui Luet troffe. Das Jahr isch absolut oeppis vom Beschte, wasi i mim Laebe gmacht han. Es isch  ned immer so eifach gsi, so ellei aber nach schwierige Zite sind immer wieder super Zite cho, es isch en Laebenserfahrig, wo mir ewig wird bliebe.  Ich freue mich aber au unheimlich uf hei, alles wieder echli i gordnete Bahne und meh muess ned immer luege, dass eim oeppis klaut wird. Doch ich weiss, ich wirde Suedamerika sicher scho bald vermisse. D Luet, s Laebe vo da, es isch alles extremer, intensiver und drum au sehr intressant. Ich cha allne nur empfehle, au so oeppis zmache, es bringt eim so  viel, und das cha eim niemert naeh.  So und jetzt no en Schlussspruch:  Das isch es gsi, jetzt ischs verbi, einisch chunt Zit, womer hei muess ga, das isch es gsi, jetzt ischs verbi, und die naechscht Reis chunt scho gli.    Auso das waers gsi, hoffe, ihr hend Spass gha bim Laese, sind amigs echli grossi Bricht gsi, aber es isch no schwierig gsi zum mich kurz halte.    Meh gseht sich bald ide Schwiz!    Muchos besos y abrazos und vieli Gruessli  Chrischti, Gugi,  Tschuemp, Christina oder Gugi-Baby